अंतरराज्यीय वाहन चोर गिरोह का सदस्य पश्चिम बंगाल से गिरफ्तार
पुलिस की अपराध जांच शाखा (सीआईए) सेक्टर-56 की टीम द्वारा पकड़े गए अंतरराज्यीय वाहन चोर गिरोह के मुखिया अशोक से पूछताछ के दौरान इनका एक और साथी पकड़ा गया है। पश्चिम बंगाल से गिरफ्तार किए गए आरोपी से पुलिस ने फरीदाबाद से चुराए गए पांच वाहन बरामद किए हैं। अभी जांच जारी है। पुलिस के मुताबिक इस गिरोह में 50 से अधिक सदस्य सक्रिय हैं, जिनकी गिरफ्तारी बकाया है। इससे पहले गिरोह के मुखिया समेत पांच सदस्य गिरफ्तार हो चुके हैं। इन पांच लोगों से पुलिस ने 26 वाहन बरामद किए थे, जिनमें 10 इको वैन, 14 मोटरसाइकिल और दो स्कूटी शामिल थी।
17दिसंबर को पकड़ा गया गिरोह
सीआईएसेक्टर-56 की टीम ने 17 दिसंबर को अंतरराज्यीय वाहन चोर गिरोह का पर्दाफाश किया था, जो मास्टर-की के सहारे पांच मिनट के भीतर गाड़ी चुरा लेता था। गिरोह के मुखिया अशोक समेत पांच सदस्यों को गिरफ्तार किया गया था। पकड़े गए सदस्यों के नाम मैनपुरी के खेड़ा महान निवासी अशोक कुमार, हाथरस के ततारपुर गांव निवासी उदयवीर, एटा महापुर गांव निवासी राजू राजपूत, शहजानपुर के फरीदापुर गांव निवासी विष्णु और बरेली के आंवला गांव निवासी राजकुमार उर्फ राजू हैं। पकड़े गए छठे आरोपी का नाम मानिक लाल मंडल है, जो पश्चिम बंगाल के बेलूरघाट का रहने वाला है। इसी की निशानदेही पर चुराए गए पांच वाहन बरामद हुए हैं।
बरामद 31 वाहनों में से चार वाहनों के इंजन चेसिस नंबर भी बदले गए थे। यह गिरोह इंजन चेसिस नंबर बदलकर उनके फर्जी कागज तैयार कर वाहनों को बेचता था। पश्चिम बंगाल में बेचे गए चार वाहन ऐसे ही पाए गए। पुलिस को अब इस गिरोह में उस शख्स की तलाश है, जो इंजन चेसिस नंबर बदलकर कागजात तैयार करने में माहिर है।
bho_Deva hin_Deva hin_Deva hin_Deva hin_Deva